Êzidîyanê Serêkanîyê vat hêzanê tirkî hêrişê îşxalî de heme çîyê înan talan kerdo la ê se kenê wa bikerê ma do çirey herra xo canêverdê.
Mehdî Saîd Şêxo ke mecbur mendo dewa Şekerîye ya Serêkanîyê ra bar kerdo şîyo dewêka ezîdîyan a Dirbesîyê vat:  ‘‘Leşkeranê tirkan topî eştêne derûdorê dewe. Ma ser o tim hêrişê giranî estbî ma ewnîyayî ke wina nêbeno mecbur mendî vejîyayî. Ma pîya bi merdimanê xo ameyî dewa Xirbet Eyd. Dima ra rîyê şertanê çetinan ê zimistanî ra ma nêeşkayî ûca vinderê ûca ra zî bar kerd ameyî dewa Xirbe Xwe ya Dirbesîyê. Dewijê ma dewanê Hesekê û Dirbesîyê ra vila bîyî. Heta ke îşxalkerî ûca bî ma anêgêrenê. Gama ke ê vejî ma peyser agêrênê herra xo. Dewa Behîrîye ya ke cîranê ma ya, ûca ra  dewijêko pîr agêra dewa xo îşxalkeran o rehîn girewt û merdimanê ci ra pere waşt. Eke pîr nêbîyêne ma hol zanê ke kiştêne. Ma têna wazenê ke agêrê herra xo.‘‘
Zekîya seîd Xelef zî vat: ‘‘Dewleta tirke û çeteyanê ci hêrişê dewa ma kerd ma mecbûr mendî ke vejîyayî. Xora nê hêrişî giradeyê hêrişanê Şengal û Efrînî yê. Ez dadîyêka êzidîye ya. 4 kêna û 2 lajê mi estî.  Gama ke hêrişan dest pêkerd verî ma arazî de mendî. Bado zî ma ravêrtî dewa Xirbe Xwe û ûca çend rojî mendî. Dima ra ma agêrayî keyeyanê xo no demî de çeteyan çêk-çuwelê ma talan kerd. Nika ma nêeşkenê agêrê dewa xo. Seba ke ma kurdê êzidîyî yê ma qetil kenê. Ma dî înan Şengal û Efrîn de se kerd. Heta ke îşxalkerî ûca bî ma nêeşkenê agêrê la ma çirey herra xo canêverdenê. Eke ê erdê ma ra vejî ma wazenê cade agêrê.‘‘
Dewa Til Seherî ra Mumîn zî vat: ‘‘Gama ke hêrişan dest pêkerd ma  heme çîyê xo caverda û bar kerd.  Îşxalkeran dewa ma talan kerd. Her ca vêşna. Heta ke îşxalkerî ûcayan de bî ma nêeşkenê agêrê. La ma herra xo înan rê nêverdenê.‘‘
